**Physical Graffiti** הוא האלבום השישי של להקת הרוק **לד זפלין** שיצא לאור בשנת 1975, וזהו גם האלבום הכפול היחיד שהוציאה הלהקה במהלך הקריירה שלה.

היסטוריה
--------

העבודה על **Physical Graffiti** התקיימה מינואר עד פברואר של שנת 1974 בהידליי גראנג'. מספר מהשירים באלבום הוקלטו במהלך העבודה על אלבומים קודמים של הלהקה. הקטע האינסטרומנטלי *Bron-Yr-Aur* הוקלט ביולי 1970 באולפני- Island שבלונדון בשביל האלבום *Led Zeppelin III*. השירים *Night Flight* ו- *Boogie With Stu* הוקלטו בהדליי גרנאג' והשיר *Down By The Seaside* הוקלט באולפני Island, כולם נועדו לאלבום *Led Zeppelin IV*. השירים *The Rover* ו- *Black Country Woman* הוקלטו באותו סשן עם השיר *D'yer Mak'er*, כשהם משתמשים באולפן הנייד של הרולינג סטונז במאי 1972. השיר  *Houses Of The Holy* הוקלט גם הוא באותה תקופה אך באולפני Olympic. האלבום *Houses of the Holy* נקרא על שם אותו השיר, על אף ההחלטה לא להוסיף אותו לתוכו.

שמונת השירים הנותרים הוקלטו כולם באותו רצף בשביל האלבום בתחילת 1974. העריכה הסופית בוצעה באוקטובר של אותה שנה בידי קית' הארווד, כשהתוצאה היא אלבום בעל אווירה אחת כוללת. אחת מהגדולות שבאלבום היא האופן בו כל שיר בודד מותאם בדיוק במקומו בתוך האלבום ואיך שכל שיר מתמשך מזה שבא לפניו ואל זה שבא אחריו, מה שמפתיע לאור העובדה שהשירים הוקלטו בתקופות שונות ובאולפנים שונים לאורך ארבע שנים.

שחרור והצלחה
------------

האלבום הוא הראשון שהלהקה הוציאה לאור תחת התווית של חברת ההפקות שלה - *Swan Song Records*. האלבום נחשב לאחד הפופולריים ביותר של הלהקה, כשבארצות הברית לבד הוא נמכר ב-16 מיליון עותקים. השירים באלבום סודרו בסדר כזה בו כל שיר מהווה אקספוזיציה לשיר הבא אחריו. תרומתו של ג'ימי פייג' לאלבום חשובה ביותר, כשנגינת הגיטרה שלו היא הבולטת ביותר כמעט בכל השירים. כל חברי הלהקה הציגו את עצמם במיטב היכולות המוזיקליות שלהם, והאלבום מכיל מגוון רב של השפעות וסגנונות מוזיקליים. האלבום נחשב לאחד מאלבומי ההבי מטאל הגדולים ביותר עם מספר רב של שירים בולטים.

אריזת האלבום המקורי בפורמט התקליט כללה פתחים בחלונות של המבנה המצולם על עטיפת האלבום, כשבחלונות על האריזות הפנימיות של התקליט הוצבו תמונות של חפצים ואנשים שונים שהופיעו דרך הפתחים על האריזה החיצונית, ביניהן תמונות של חברי הלהקה בבגדי נשים. שני המבנים שצולמו בשביל עטיפת האלבום נמצאים ברחוב "Mark's Place", 96 ו- 98 בניו יורק.

האלבום הגיע למקום הראשון במצעדים של הבילבורד. בשנת 1998 קוראי המגזין הבריטי "Q" מיקמו את האלבום במקום ה-32 ברשימת "האלבומים הבריטים הגדולים ביותר" ובשנת 2001 המגזין מיקם אותו בתור אחד מבין חמישים אלבומי הרוק הכבדים ביותר. בשנת 2003 רשת VH1 מיקמה את האלבום בתור האלבום ה-71 מבין הגדולים ביותר. באותה שנה מגזין הרולינג סטון מיקם את האלבום במקום ה-70 ברשימת "500 האלבומים הגדולים בכל הזמנים". בשנת 2020 מגזין הרולינג סטון דירג את האלבום מחדש במקום ה-256 ברשימת 500 האלבומים הטובים ביותר בכל הזמנים המחודשת.

רשימת השירים
------------


| צד 1 |
| --- |
| מס' | שם | משך |
| 1. | Custard Pie | 4:13 |
| 2. | The Rover | 5:37 |
| 3. | In My Time Of Dying | 11:04 |


| צד 2 |
| --- |
| מס' | שם | משך |
| 1. | Houses Of The Holy | 4:01 |
| 2. | Trampled Underfoot | 5:35 |
| 3. | Kashmir | 8:31 |


| צד 3 |
| --- |
| מס' | שם | משך |
| 1. | In The Light | 8:44 |
| 2. | Bron Yr Aur\* | 2:06 |
| 3. | Down By The Seaside | 5:14 |
| 4. | Ten Years Gone | 6:31 |


| צד 4 |
| --- |
| מס' | שם | משך |
| 1. | Night Fligh | 3:36 |
| 2. | The Wanton Song | 4:06 |
| 3. | Boogie With Stu\*\* | 3:51 |
| 4. | Black Country Woman | 4:24 |
| 5. | Sick Again | 4:43 |

-\*בחלק מגרסאות הקסטות לאלבום, *Bron Yr Aur* ממוקם ישר אחרי השיר-*Kashmir*, ככל הנראה כדי ששני הצדדים בקסטה יהיו כמה שיותר שווים באורכם.

-\*\* השיר הוקדש ל"גב' ויילנס, אמו של ריצ'י ואלנס". לפי דבריו של ג'ימי פייג', מכיוון השיר נשען באופן זהה על השיר של ויילנס המנוח- *Ooh My Head*, הוחלט שראוי לתת קרדיט לאמו "מפני ששמענו שהיא מעולם לא קבלה שום תמלוגים על אף אחד מהלהיטים של בניה, ורוברט (פלנט) אכן קיבל השראה ממילות השיר, ומה שקרה הוא שניסו לתבוע אותנו על כל זכויות השיר! מה נותר לנו לעשות?".

קרדיטים
-------

* ג'ימי פייג'- גיטרה חשמלית, גיטרה אקוסטית, מנדולינה ומפיק.
* רוברט פלאנט- שירה ומפוחית.
* ג'ון פול ג'ונס- גיטרה בס, קלידים ומנדולינה.
* ג'ון בונהם- תופים.

קישורים חיצוניים
----------------

ויקישיתוף מדיה וקבצים בנושא **Physical Graffiti** בוויקישיתוף
* מידע על האלבום *Physical Graffiti* באתר MusicBrainz
* מידע על האלבום *Physical Graffiti* באתר AllMusic
* האלבום *Physical Graffiti* באתר Discogs
* האלבום *Physical Graffiti* באתר ספוטיפיי
* האלבום *Physical Graffiti* באתר יוטיוב

| לד זפלין |
| --- |
| רוברט פלאנט • ג'ימי פייג' • ג'ון בונהם • ג'ון פול ג'ונס |
| אלבומים | Led Zeppelin ‏(1969) • Led Zeppelin II ‏(1969) • Led Zeppelin III ‏(1970) • Led Zeppelin IV ‏(1971) • Houses of the Holy ‏(1973) • Physical Graffiti ‏(1975) •‏ Presence (‏1976) • In Through the Out Door ‏(1979) • CODA ‏(1982) |
| אלבומי הופעה | The Song Remains the Same ‏(1976) • BBC Sessions ‏(1997) • How the West Was Won ‏(2003) • Celebration Day‏ (2012) |
| אוספים | Led Zeppelin Boxed Set ‏(1990) • Profiled ‏(1990) • Led Zeppelin Boxed Set 2 ‏(1993) • The Complete Studio Recordings ‏(1993) • Best of Led Zeppelin ‏(1999) • Mothership ‏(2007) • Definitive Collection Mini LP Replica CD Boxset ‏(2008) |
| סרטים | The Song Remains the Same ‏(1976) • Led Zeppelin DVD ‏(2003) • Celebration Day ‏(2012) • Fleecing Led Zeppelin ‏(2014) |
| שונות | פיטר גרנט • ריצ'רד קול • Swan Song Records • היארדבירדס • XXZ • פייג' ופלאנט • סטריינג' סנסיישן |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 116c9490-6af4-3827-8261-2d5b1f508fe7

 |